Aardbewing eis al byna 12 000Reddingswerkers soek na oorlewendes in Harim, Sirië. (Foto: Omar HAJ KADOUR / AFP) Die dodetal ná die verwoestende aardbewings in Turkye en Sirië het Woensdag vroegaand tot meer as 11 700 gestyg. Dit is meer as twee dae en twee nagte ná die aardbewing en reddingswerkers spook stééds in die snerpende koue om oorlewendes van onder die puin te bevry. Amptenare en medici sê 9 057 mense het tot dusver in Turkye omgekom en 2 662 in Sirië weens Maandag se skudding van 7,8. Dít bring die dodetal op 11 719 te staan. Daar word intussen verwag dat die dodetal nóg verder sal styg. Die Turkse president, Recep Tayyip Erdogan, het vandag Kahramanmaras besoek waar die grootste verwoesting plaasgevind het. Erdogan het tydens die besoek ontken dat sy regering traag was om op die tragedie te reageer. “Daar was aanvanklik probleme by die lughawens en op die paaie, maar vandag raak dinge makliker en môre sal dit nog makliker wees,” het die president gesê. Kerem Kinik, hoof van die Turkish Red Crescent, waarsku egter dat die eerste 72 uur kritiek is gedurende soek- en reddingspogings. Hy wys ook daarop dat “ernstige weerstoestande” die reddingsoperasies bemoeilik. Turkse nooddienswerkers het egter Woensdag kinders gered wat onder ŉ ineengestorte gebou in die Turkse provinsie Hatay vasgekeer was. “Ons het ewe skielik stemme gehoor,” vertel die reddingswerker Alperen Cetinkaya. “Ons verwag meer van hulle … die kanse om mense lewend hier uit te kry is baie groot,” het hy bygevoeg. Tedros Adhanom Ghebreyesus, hoof van die Wêreldgesondheidsorganisasie (WGO), het egter op sy beurt gewaarsku dat die tyd min raak vir die duisende beseerdes en diegene wat steeds onder die puin vasgekeer word.